'n Wêreld sonder siektes
Wanneer kan ons die koms van God se Koninkryk verwag? Toe Jesus hierdie vraag beantwoord het, het hy voorspel dat die wêreld 'n reeks betekenisvolle verwikkelinge sou sien wat sou aandui dat die Koninkryk spoedig tot optrede sou oorgaan. Een van hierdie tekens, het hy gesê, sou 'pessiektes op die een plek na die ander' wees (Lukas 21:10, 11; Matteus 24:3, 7). Die Griekse woord vir "pessiekte" verwys na "enige dodelike, besmetlike kwaal". Die 20ste eeu het beslis verskriklike pessiektes gesien, ten spyte van al die vooruitgang wat op geneeskundige gebied gemaak is.—Sien die venster "Sterftes weens pessiektes sedert 1914".
'n Profesie in die boek Openbaring, wat ooreenstem met Jesus se woorde in die Evangelies, beeld verskeie perderuiters uit wat Jesus Christus vergesel wanneer hy mag in die hemel ontvang. Die vierde ruiter ry op "'n vaal perd" en hy saai verwoesting deur middel van "dodelike plae" (Openbaring 6:2, 4, 5, 8). 'n Ondersoek van die sterftesyfer weens sommige van die vernaamste besmetlike siektes sedert 1914 bevestig dat hierdie figuurlike perderuiter inderdaad aan die galop is. Die wêreldwye lyding wat deur "dodelike plae" veroorsaak word, lewer verdere bewys dat die koms van God se Koninkryk naby is.*—Markus 13:29.
Sterftes weens pessiektes sedert 1914
Hierdie statistieke is natuurlik skattings. Maar dit gee wel 'n aanduiding van die mate waarin pessiektes die mensdom sedert 1914 geteister het.
▪ Pokke (tussen 300 miljoen en 500 miljoen) Geen doeltreffende behandeling vir pokke is ooit ontwikkel nie. 'n Groot internasionale inentingsprogram het uiteindelik daarin geslaag om die siekte teen 1980 uit te wis.
▪ Tuberkulose (tussen 100 miljoen en 150 miljoen) Tuberkulose is nou verantwoordelik vir gemiddeld tweemiljoen sterftes elke jaar, en ongeveer 1 uit elke 3 mense in die wêreld is 'n draer van die tuberkulose-basil.
▪ Malaria (tussen 80 miljoen en 120 miljoen) Vir die eerste helfte van die 20ste eeu was die sterftesyfer weens malaria omtrent tweemiljoen per jaar. Die meeste sterftes kom nou in Afrika suid van die Sahara voor, waar malaria nog steeds elke jaar meer as 'n miljoen slagoffers eis.
▪ Spaanse griep (tussen 20 miljoen en 30 miljoen) Party geskiedkundiges sê dat die sterftesyfer baie hoër is. Hierdie dodelike epidemie het in 1918 en 1919, kort op die hakke van die Eerste Wêreldoorlog, deur die wêreld versprei. "Selfs die builepes het nie soveel mense so vinnig doodgemaak nie", sê die boek Man and Microbes.
▪ Tifus (ongeveer 20 miljoen) Tifusepidemies het dikwels met oorlog gepaardgegaan, en die Eerste Wêreldoorlog het aanleiding gegee tot 'n tifusplaag wat baie lewens in Oos-Europese lande geëis het.
▪ Vigs (meer as 20 miljoen) Hierdie hedendaagse plaag is nou verantwoordelik vir die dood van driemiljoen mense elke jaar. Huidige skattings deur die Verenigde Nasies se Vigsprogram toon dat "68 miljoen mense . . . tussen 2000 en 2020 daaraan sal sterf tensy pogings om dit te voorkom en te behandel drasties verskerp word".